Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 1 Pv 81/14/6601	Banská Bystrica, 11.12.2014
EEČ : 2-45-299-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v mesiacoch marec, apríl, máj, december 2011, január, november 2012, január až jún 2013 neplnil zákonnú vyživovaciu povinnosť voči maloletým deťom XXXXX, nar. XXXXX, XXXXX, nar. XXXXX napriek tomu, že rozsudkom Okresného súdu XXXXX č.k. 13C/188/2010 zo 14.02.2011, ktorý sa stal vykonateľným 02.03.2011 bol zaviazaný prispievať na každé dieťa zvlášť sumou po 50 €, rozsudkom Okresného súdu XXXXX č.k. 35P/58/2011 z 02.10.2012 , ktorý sa stal vykonateľným 29.10.2012 bol zaviazaný prispievať na každé dieťa zvlášť zvýšeným výživným v  sume po 80 € a to vždy do 15. dňa v mesiaci vopred do rúk matky XXXXX, nar. 25.01.1980, bydliskom XXXXX, XXXXX a následne od mesiaca júl 2013, s výnimkou mesiaca august 2013 až do mesiaca september 2014 neplnil vyživovaciu povinnosť už len voči dcére Miroslave, a za uvedené obdobie dlhoval na výživnom  celkovú sumu 2.260 €,

lebo zanikla trestnosť činu

Odôvodnenie:
Uznesením  OO PZ, XXXXX východ, ČVS: ORP-74/OV-BB-2014 z 15.02.2014 bolo podľa § 199 ods. 1 Tr. por. začaté trestné stíhanie za prečin zanedbania povinnej výživy podľa § 207 ods. 1 Tr. zák.,  a dňa 11.04.2014 bolo za uvedený prečin podľa § 206 ods. 1 Tr. por. vznesené obvinenie XXXXX, nar. XXXXX na tom skutkom základe, ako bolo uvedené vo výrokovej časti uznesenia.

	Po skončení skráteného vyšetrovania poverený príslušník PZ predložil na tunajšiu okresnú prokuratúru spisový materiál s návrhom na zastavenie trestného stíhania podľa § 215 ods. 1 písm. h) Tr. por.

	Z výpovede obvineného XXXXX vyplývalo, že tento dodatočne uhradil dlh na výživnom za stíhané obdobie a to  z finančných prostriedkov získaných na základe rozhodnutia tunajšieho okresného súdu č.k. 9C/334/2012 z 08.10.2014 o vyporiadaní bezpodielového spoluvlastníctva manželov.

Svedkyňa-poškodená XXXXX vo výpovedi 03.12.2014 uviedla, že obvinený dlh na výživnom za stíhané obdobie v celkovej výške 2.260 € dodatočne uhradil z peňazí získaných po vzájomnom vyporiadaní spoločného majetku, ktorý patril do bezpodielového spoluvlastníctva manželov. V súčasnej dobe má otec detí dlh na výživnom v celom rozsahu uhradený.
		
	Bolo zistené aj to, že čin nemal trvalo nepriaznivé následky.

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplnil, čo aj z nedbanlivosti, zákonnú povinnosť vyživovať alebo zaopatrovať iného.

	Podľa § 86 ods. 1 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia cestou tunajšej okresnej prokuratúry. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok (§185 a nasl. Tr. por.).

JUDr. Danica Hrabáčová
prokurátorka